section_heading: Radovi
paragraph_text: Prve radove Katarina Bogdanović objavila je u časopisima „Delo“ i „Srpski književni glasnik“. U „Glasniku“ je debitirala 1910. godine člankom o Dimitriju Davidoviću, a u međuratnom periodu u novoj seriji ovog lista objavljivala je prikaze, eseje i prijevode, kao i izvještaje s međunarodnih konferencija. U međuratnom periodu bila je angažirana u ženskom pokretu gdje je neposredno surađivala s Zorom Kasnar, Paulinom Lebl Albala i drugima. One su zajedno 1919. godine u Beogradu osnovale Društvo za prosvjećivanje žene i zaštitu njezinih prava. U tom periodu intenziviraju se akcije ženskog pokreta, organizirano se širi mreža ženskih organizacija, aktivnije je žensko djelovanje i osnivaju se slična društva i u drugim gradovima. Tako je tijekom 1919. godine isto društvo osnovano i u Sarajevu, a njihov cilj je bio bavljenje emancipacijom žena i angažiranjem na ostvarenju građanskih i političkih prava žena. Kao glasilo ovog društva, osnovan je prvi feministički časopis „Ženski pokret“, čija je prva urednica bila upravo Katarina Bogdanović (1920.—1921.). U ovom listu, koji je izlazio bez prekida, narednih 18 godina, sve do 1938. godine, objavljivani su članci u kojima se raspravljalo o ženskoj emancipaciji, iscrpno se pratio rad međunarodnih i domaćih ženskih organizacija i donosila izvješća s kongresa širom Europe. U tom periodu Katarina Bodganović prati rad ženskih organizacija, odlazi kao delegat u Rim na međunarodni kongres na kome se raspravljalo o ženskom pravu glasa. Također je putovala u London na konferenciju Lige naroda, a tijekom dvadesetih i tridesetih godina 20. stoljeća učestvuje na nekoliko međunarodnih kongresa u Ateni, Bruxellesu, Krakovu i drugim gradovima. Putuje u Berlin 1936. na Olimpijadu i tom prigodom posjećuje i druge njemačke gradove, u Pariz 1937. na međunarodnu izložbu, ali i u Ameriku, u New York i Washington, gdje provodi mjesec dana 1939. godine, neposredno pred Drugi svjetski rat. Posjet Americi je na nju ostavio izuzetan utisak, a u njezinoj ostavštini ostao je putopisni tekst Njujorški dnevnik, gdje je pored svojih utisaka o gradu i američkoj kulturi ostavila svjedočanstvo o svom druženju s Adelom Milčinović, poznatom hrvatskom feministicom i književnicom, koja je u međuratnom periodu intenzivno objavljivala u srpskoj periodici, a u New Yorku je vodila ženski klub. Na svojim putovanjima Katarina Bogdanović nastojala je posjećivati, pored muzeja i knjižnica, škole i fakultete, kako bi se upoznala i s drugim obrazovnim sustavima, pa je tako u New Yorku posjetila nekoliko fakulteta, ali i Sveučilište Columbia na kome je slušala predavanja.